Ingibjörg Azima Guðlaugsdóttir

Ingibjörg Azima Guðlaugsdóttir (f. 18.1.1973) er tónskáld og básúnuleikari. Foreldrar hennar eru Guðlaugur Jón Bjarnason listmálari og Sigrún Huld Þorgrímsdóttir hjúkrunarfræðingur. Ingibjörg lagði stund á nám í básúnuleik við tónlistarháskólann í Gautaborg og lauk burtfararprófi 1995 - 99 og lauk síðan eins árs framhaldsnámi árið 2000 við det Kgl.Konservatorium í Kaupmannahöfn. Síðar lauk hún einnig námi í kórstjórn frá Uppsalaháskóla 2007 - 08. 

Starfsferill
Ingibjörg hefur starfað sem básúnuleikari og kennari, kórstjóri, lúðrasveitarstjórnandi og tónskáld í Svíþjóð og á Íslandi.
Hún sækir efnivið í tónsmíðar sínar einkum í íslenskan skáldskap. Áberandi ljóðrænn og þjóðlegur blær einkennir því verk hennar í bland við nútímalegar hljómsetningar. Hún hefur samið tónlist við ljóð fjölmargra íslenskra ljóðskálda sem flutt hefur verið á fjölda tónleika og tónlistarhátíða á Íslandi og í Svíþjóð. 

Helstu verk
 Árið 2015 sendi Ingibjörg frá sér hljómdiskinn Vorljóð á ýli, lög við níu ljóð ömmu sinnar Jakobínu Sigurðardóttur.
 Einnig samdi Ingibjörg lög við ljóð Halldórs Laxness og Snorra Hjartarsonar fyrir Stirni ensemble. Tónlistin við ljóð Snorra Hjartarsonar var flutt á sígildum sunnudögum í Hörpu haustið 2017 og á Rás 1. 
 Haustið 2018 gaf Ingibjörg út sönglagabókina Varpaljóð á Hörpu sem inniheldur 10 sönglög fyrir rödd/raddir og píanó við ljóð Jakobínu Sigurðardóttur en útgáfan var í tilefni 100 ára afmæli ljóðskáldsins. 
 Vorið 2019 samdi og útsetti Ingibjörg tvö verk fyrir Stórsveit Reykjavíkur og voru þau flutt á tónleikum sveitarinnar í Hörpu í febrúar og júní sama ár.
 Haustið 2024 kom annar hljómdiskur Ingibjargar út, Logn. Á diskinum eru 11 sönglög sem sungin eru af Margréti Hrafnsdóttur. Útgefandi: Odradek records.
 Ingibjörg Azima hefur einnig samið tónlist að beiðni sjálfstætt starfandi tónlistarmanna og hópa, t.d fyrir sópransöngkonuna Margréti Hrafnsdóttur en Margrét hefur frumflutt tónlist eftir Ingibjörgu á fjölmörgum tónleikum.

Flokkur:Íslenskir tónlistarmenn
Flokkur:Íslenskir kvenhljóðfæraleikarar